ทิสโก้ฉวยหุ้นดิ่งส่งทริกเกอร์ช้อนหุ้นไทย
บลจ.ทิสโก้คว้าจังหวะหุ้นไทยดิ่งแรง ออกทริกเกอร์ฟันด์ช้อนซื้อหุ้น ตั้งเป้า 8% ใน 8 เดือน
18 ส.ค. 2558

บลจ.ทิสโก้คว้าจังหวะหุ้นไทยดิ่งแรง ออกทริกเกอร์ฟันด์ช้อนซื้อหุ้น ตั้งเป้า 8% ใน 8 เดือน
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ กล่าวว่า บลจ.ทิสโก้ เปิดเสนอขายกองทุนเปิด ทิสโก้ ไทย อิควิตี้ ทริกเกอร์ 8% ซึ่งเป็นทริกเกอร์ฟันด์กองที่ 21 เพื่อช้อนซื้อหุ้นไทยพื้นฐานดี หลังจากดัชนีตลาดหลักทรัพย์ปรับตัวลงแรงจนหลุดระดับ 1,400 จุด สาเหตุหลักจากความกังวลเหตุการณ์ระเบิที่ราชประสงค์
ทั้งนี้ กองทุนตั้งเป้าหมายเลิกโครงการที่ 8% ใน 8 เดือน มูลค่าจองซื้อขั้นต่ำ 5,000 บาท เสนอขาย 19-21 ส.ค.2558 นี้
“เหตุการณ์ระเบิดที่ราชประสงค์ อาจส่งผลกระทบต่อตลาดหุ้นไทยในระยะสั้นๆ แต่หากมองในระยะกลางถึงยาว ภาพเศรษฐกิจและปัจจัยพื้นฐานในประเทศคาดว่าจะเริ่มทยอยปรับตัวดีขึ้นในปีหน้า ดังนั้นดัชนีที่ปรับฐานลงมาต่ำกว่า 1,400 จุด เราจึงมองว่าเป็นจังหวะในการเข้าลงทุน"นายสาห์รัช กล่าว
นอกจากนี้เชื่อว่าการเบิกจ่ายรวมถึงการลงทุนจากภาครัฐ ประกอบกับมาตรการทางการเงินที่ผ่อนคลาย ดอกเบี้ยอยู่ในระดับต่ำ จะยังเป็นตัวผลักดันเศรษฐกิจที่สำคัญ และสร้างความมั่นใจให้กับนักลงทุน และจะส่งผลต่อตลาดหุ้นไทยให้ปรับตัวขึ้นได้ในไม่ช้า